CELEX: 32017D2320
Language: sl
Date: 2017-12-13 00:00:00
Title: Izvedbeni sklep Komisije (EU) 2017/2320 z dne 13. decembra 2017 o enakovrednosti pravnega in nadzornega okvira Združenih držav Amerike za nacionalne borze vrednostnih papirjev in alternativne sisteme trgovanja v skladu z Direktivo 2014/65/EU Evropskega parlamenta in Sveta (Besedilo velja za EGP. )

14.12.2017   
            
            
               SL
            
            
               Uradni list Evropske unije
            
            
               L 331/94
            
         IZVEDBENI SKLEP KOMISIJE (EU) 2017/2320
   z dne 13. decembra 2017
   o enakovrednosti pravnega in nadzornega okvira Združenih držav Amerike za nacionalne borze vrednostnih papirjev in alternativne sisteme trgovanja v skladu z Direktivo 2014/65/EU Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1) ter zlasti člena 25(4)(a) navedene direktive,
   ob upoštevanju naslednjega:
   
               (1)
            
            
               Člen 23(1) Uredbe (EU) št. 600/2014 Evropskega parlamenta in Sveta (2) od investicijskih podjetij zahteva, naj zagotovijo, da z delnicami, uvrščenimi v trgovanje na reguliranem trgu ali s katerimi se trguje na mestu trgovanja, trgujejo na reguliranem trgu, v večstranskem sistemu trgovanja (MTF), prek sistematičnega internalizatorja ali na mestih trgovanja v tretjih državah, ki jih je Komisija v skladu s členom 25(4)(a) Direktive 2014/65/EU ocenila kot enakovredne.
            
         
               (2)
            
            
               V členu 23(1) Uredbe (EU) št. 600/2014 je določena le obveznost trgovanja glede delnic. Obveznost trgovanja ne zajema drugih lastniških instrumentov, kot so potrdila o lastništvu, investicijski skladi, ki kotirajo na borzi (ETF), certifikati in drugi podobni finančni instrumenti.
            
         
               (3)
            
            
               Namen postopka priznavanja enakovrednosti mest trgovanja, ki imajo sedež v tretjih državah, iz člena 25(4)(a) Direktive 2014/65/EU je investicijskim podjetjem omogočiti, da lahko z delnicami, za katere velja obveznost trgovanja v Uniji, trgujejo na mestih trgovanja v tretjih državah, ki so priznana kot enakovredna. Komisija bi morala oceniti, ali pravni in nadzorni okvir tretje države zagotavlja, da mesto trgovanja, ki ima dovoljenje v tej tretji državi, izpolnjuje pravno zavezujoče zahteve, ki so enakovredne zahtevam iz Uredbe (EU) št. 596/2014 Evropskega parlamenta in Sveta (3), naslova III Direktive 2014/65/EU, naslova II Uredbe (EU) št. 600/2014 in Direktive 2004/109/ES Evropskega parlamenta in Sveta (4) ter so v tej državi podvržene učinkovitemu nadzoru in izvrševanju. To bi bilo treba razlagati ob upoštevanju ciljev navedenih aktov, zlasti njihovega prispevka k vzpostavitvi in delovanju notranjega trga, celovitosti trga, zaščiti vlagateljev in nazadnje, vendar nič manj pomembno, k finančni stabilnosti.
            
         
               (4)
            
            
               V skladu s četrtim pododstavkom člena 25(4)(a) Direktive 2014/65/EU se lahko pravni in nadzorni okvir tretje države obravnava kot enakovreden, kadar izpolnjuje vsaj pogoje, v skladu s katerimi (a) morajo imeti trgi dovoljenje in so podvrženi učinkovitemu in stalnemu nadzoru ter ukrepanju, (b) imajo trgi jasna in pregledna pravila glede sprejema vrednostnih papirjev v trgovanje, tako da se lahko s temi vrednostnimi papirji trguje na pošten, pravilen in učinkovit način in so prosto prenosljivi, (c) se od izdajateljev vrednostnih papirjev redno in nenehno zahtevajo informacije, s čimer se zagotavlja visoka raven varstva vlagateljev, ter (d) se preglednost in poštenost trga zagotavljata s preprečevanjem zlorabe trga v obliki trgovanja z notranjimi informacijami in tržne manipulacije.
            
         
               (5)
            
            
               Namen tega ocenjevanja enakovrednosti je, da se med drugim presodi, ali so pravno zavezujoče zahteve, ki se v Združenih državah Amerike (v nadaljnjem besedilu: ZDA) uporabljajo za nacionalne borze vrednostnih papirjev(v nadaljnjem besedilu: NBVP) in alternativne sisteme trgovanja (v nadaljnjem besedilu: AST), ki so tam vzpostavljeni ter registrirani pri komisiji ZDA za trg vrednostnih papirje (Securities and Exchange Commission, v nadaljnjem besedilu: komisija SEC) in pod njenim nadzorom, enakovredne zahtevam iz Uredbe (EU) št. 596/2014, naslova III Direktive 2014/65/EU, naslova II Uredbe (EU) št. 600/2014 in Direktive 2004/109/ES ter ali so v tej tretji državi podvržene učinkovitemu nadzoru in izvrševanju.
            
         
               (6)
            
            
               Kar zadeva pogoje, da morajo imeti trgi v tretjih državah dovoljenje ter biti podvrženi učinkovitemu in stalnemu nadzoru ter izvrševanju, je v oddelku 3(a)(1) zakona o borzi vrednostnih papirjev iz leta 1934 (v nadaljnjem besedilu: zakon o borzi) borza opredeljena kot vsaka organizacija, združenje ali skupina oseb, ki je, vzdržuje ali zagotavlja trg ali sisteme, na katerih se združujejo kupci in prodajalci vrednostnih papirjev ali se kako drugače izvajajo naloge, povezane z vrednostnimi papirji, ki jih po navadi izvaja borza vrednostnih papirjev. V pravilu 3b-16 komisije SEC je pojem borza nadalje opredeljen kot „organizacija, združenje ali skupina oseb, ki (1) združuje naročila za vrednostne papirje več kupcev in prodajalcev ter (2) uporablja vzpostavljene metode, ki niso diskrecijske (bodisi z zagotavljanjem sistema trgovanja ali določitvijo pravil), v skladu s katerimi se taka naročila medsebojno prepletajo, kupci in prodajalci, ki jih sklepajo, pa se dogovorijo o pogojih trgovanja“. Borza mora torej večstranski sistem upravljati v skladu z nediskrecijskimi pravili. Pri komisiji SEC mora biti registrirana kot NBVP ali kot borzni posrednik in biti skladna s predpisom o AST.
            
         
               (7)
            
            
               NBVP mora članom zagotavljati nepristranski dostop do svojih trgov in storitev. Merila za dostop morajo biti pregledna ter se ne smejo uporabljati nepošteno in diskriminatorno. Zato mora imeti NBVP vzpostavljena pravila, ki določajo načine, na podlagi katerih lahko vsak registrirani borzni posrednik vloži zahtevek za članstvo. Komisija SEC v skladu z oddelkom 19(b) zakona o borzi pregleduje pravila za sprejem na NBVP. Čeprav mora imeti NBVP razumne standarde za dostop, morajo ti delovati tako, da prepovejo nerazumno diskriminatorne zavrnitve dostopa. NBVP mora zavrniti članstvo vsakemu neregistriranemu borznemu posredniku in lahko zavrne članstvo vsakemu borznemu posredniku, za katerega velja zakonska prepoved.
            
         
               (8)
            
            
               V oddelku 242.300 naslova 17 dela 242 zveznega zakonika Združenih držav Amerike (v nadaljnjem besedilu: predpis o AST) je določeno, da je AST vsaka organizacija, združenje, oseba, skupina oseb ali sistem, ki zagotavlja trg, na katerem se združujejo kupci in prodajalci vrednostnih papirjev ali se kako drugače izvajajo naloge v zvezi z vrednostnimi papirji, ki jih navadno izvaja borza vrednostnih papirjev v smislu pravila 3b-16 zakona o borzi. Subjekt, zajet v opredelitev borze, se mora v skladu s predpisom o AST registrirati bodisi kot NBVP ali borzni posrednik in upoštevati predpis o AST. AST mora upravljati večstranski sistem, na katerem udeleženci izvršujejo posle v skladu s pravili, ki niso diskrecijska. AST, ki v določenem časovnem obdobju pomenijo 5 % ali več povprečnega dnevnega obsega trgovanja s katerim koli lastniškim vrednostnim papirjem, morajo biti skladni z zahtevami o poštenem dostopu iz oddelka 242.301(b)(5)(ii) predpisa o AST. Natančneje, določiti morajo pisne standarde za omogočanje dostopa do trgovanja z zadevnim vrednostnim papirjem v njihovih sistemih in te standarde imeti navedene v svojih evidencah. Prepovedano je, da bi AST kateri koli osebi nerazumno omejeval ali omejil dostop do svojih storitev za tiste lastniške vrednostne papirje, pri katerih AST v določenem časovnem obdobju pomeni 5 % ali več povprečnega dnevnega obsega trgovanja, ter teh standardov ne sme uporabljati nepošteno ali diskriminatorno. Standardi za dostop se komisiji SEC zagotovijo na zahtevo.
            
         
               (9)
            
            
               Da bi se določilo, da so pravne in nadzorne ureditve tretje države glede NBVP in AST, ki so v njej pridobili dovoljenje, enakovredne tistim iz Direktive 2014/65/EU, morajo biti izpolnjeni štirje pogoji iz četrtega pododstavka člena 25(4)(a) Direktive 2014/65/EU.
            
         
               (10)
            
            
               V skladu s prvim pogojem morajo imeti mesta trgovanja v tretjih državah dovoljenje ter biti podvržena učinkovitemu in stalnemu nadzoru ter izvrševanju.
            
         
               (11)
            
            
               Preden lahko NBVP začne poslovati, mora biti registrirana pri komisiji SEC. Če komisija SEC ugotovi, da so zahteve, ki veljajo za prosilca, izpolnjene, odobri registracijo. Če komisija SEC tega ne ugotovi, mora registracijo zavrniti (oddelek 19(a)(1) zakona o borzi vrednostnih papirjev). Zakon o borzi vsebuje zahtevo, da mora imeti borza vzpostavljene ureditve za obravnavanje vseh vrst ravnanja in dejavnosti, ki jih želi izvajati prosilec. Ko soNBVP registrirane, morajo vzdrževati pravila, politike in postopke, skladne z njihovimi zakonskimi obveznostmi, ter biti zmožne izvajati svoje obveznosti. NBVP ob registraciji postane samoregulativna organizacija (v nadaljnjem besedilu: SRO). V tej vlogi NBVP spremljajo in zagotavljajo skladnost svojih članov in oseb, povezanih z njimi, z določbami iz zakona o borzi, s pravili in predpisi po tem zakonu ter z lastnimi pravili. Če člani ne ravnajo skladno s pravili NBVP, mora NBVP kot SRO obravnavati vsako morebitno kršitev pravil trga ali zveznih zakonov o vrednostnih papirjih, ki jo storijo njeni člani. Prav tako mora o pomembnih kršitvah poročati komisiji SEC.
            
         
               (12)
            
            
               AST mora upoštevati predpis o AST, ki med drugim vsebuje zahtevo, da se AST pri komisiji SEC registrira kot borzni posrednik v skladu z oddelkom 15 zakona o borzi vrednostnih papirjev. AST kot borzni posrednik mora postati član vsaj enega SRO, kot je regulativni organ za finančno industrijo (v nadaljnjem besedilu: organ FINRA). Borzni posrednik prosilec mora predložiti informacije o svojih izkušnjah, vključno z vrsto dejavnosti, s katerimi se namerava ukvarjati, identiteto neposrednih in posrednih lastnikov prosilca in drugih nadzornih oseb, vključno z izvršnimi direktorji, ter o tem, ali je prosilec ali kateri koli od njegovih povezanih nadzornikov v kazenskem pregonu, ali so bili zoper njega sprejeti ukrepi s strani regulatorja ali vložene civilne tožbe v zvezi s katero koli dejavnostjo, povezano z naložbami. Če komisija SEC tega ne ugotovi, mora registracijo zavrniti (oddelek 15 zakona o borzi vrednostnih papirjev).
            
         
               (13)
            
            
               V skladu z okvirom ZDA je pogoj za stalno registracijo NBVP in AST stalna skladnost z zahtevami iz prvotne registracije. Registrirani NBVP in AST morajo imeti pravila, politike in postopke, skladne z njihovimi obveznostmi po zveznih zakonih in pravilih o vrednostnih papirjih, ter biti zmožni izvajati svoje obveznosti.
            
         
               (14)
            
            
               Kar zadeva učinkovit nadzor, sta glavna dela primarne zakonodaje, s katero se vzpostavlja pravno izvršljiva ureditev za trgovanje z vrednostnimi papirji v ZDA, zakon o vrednostnih papirjih iz leta 1933 (v nadaljnjem besedilu: zakon o vrednostnih papirjih) in zakon o borzi. Zakon o borzi daje komisiji SEC široko pristojnost v zvezi z vsemi vidiki sektorja vrednostnih papirjev, vključno s pooblastilom za registracijo, urejanje in nadziranje borznih posrednikov, tudi AST, oseb, pristojnih za prenos, in klirinških agencij, ter SRO v ZDA, med katere spadajo borze vrednostnih papirjev in organ FINRA. Zakon o borzi tudi opredeljuje in prepoveduje določene vrste ravnanj na trgih ter komisiji SEC zagotavlja disciplinska pooblastila nad reguliranimi subjekti in osebami, povezanimi z njimi. Poleg tega komisijo SEC pooblašča, da od družb z vrednostnimi papirji, s katerimi se javno trguje, zahteva, naj redno sporočajo informacije. Eden od bistvenih elementov regulativnega okvira ZDA je samourejanje posrednikov na trgu prek sistema SRO. V skladu z okvirom ZDA so SRO kot regulatorji predvsem odgovorni za določitev pravil, po katerih njihovi člani poslujejo, in za spremljanje načinov, na katere ti poslujejo. Če člani ne ravnajo skladno s pravili AST, mora AST kot SRO obravnavati vsako morebitno kršitev pravil trga ali zveznih zakonov o vrednostnih papirjih, ki jo storijo njegovi člani. Prav tako mora o pomembnih kršitvah poročati komisiji SEC.
            
         
               (15)
            
            
               Z zakonom o borzi se od vseh registriranih NBVP zahteva, da morajo biti zmožne zagotavljati skladnost svojih članov in oseb, povezanih z njimi, z določbami iz tega zakona, s pravili in predpisi po tem zakonu ter z lastnimi pravili. Komisija SEC v okviru stalnega nadzora NBVP ocenjuje zmožnost vsake borze, da nadzoruje svoje člane in njihove dejavnosti trgovanja. NBVP mora prav tako obvezno obravnavati vsako morebitno kršitev pravil trga ali zveznih zakonov o vrednostnih papirjih, ki jo storijo njeni člani, in o njej poročati komisiji SEC. Vsaka NBVP je v okviru svoje naloge, da zagotavlja skladnost svojih članov, odgovorna za preiskovanje morebitnih kršitev zakona o borzi in pravil in predpisov po tem zakonu ter sprejetje disciplinskih ukrepov. Komisija SEC lahko po lastni presoji prav tako preiskuje in preganja vse kršitve zakona o borzi in pravil po tem zakonu. Organ FINRA, ki je SRO za borzne posrednike, vključno z AST, mora zagotavljati skladnost svojih članov, vključno z AST, z določbami iz zakona o borzi, s pravili in predpisi po tem zakonu ter z lastnimi pravili. Poleg tega komisija SEC pregleda pravila SRO. Če ugotovi, da SRO ni uspel zagotoviti skladnosti člana ali osebe, povezane z njim, s katero koli tako določbo, ne da bi pri tem navedel primerno utemeljitev ali opravičilo, ima pooblastila, da SRO naloži sankcije v skladu z oddelkom 19(h) zakona o borzi. Komisija SEC lahko v skladu z oddelkom 21 zakona o borzi preiskuje kršitve in zahteva sankcije zoper člane SRO, ki kršijo pravilo SRO. V okviru stalnega nadzora SRO komisija SEC ocenjuje zmožnost vsake NBVP in organa FINRA, da nadzoruje svoje člane in njihove dejavnosti trgovanja. NBVP in AST morajo komisiji SEC sporočiti vsako spremembo pravil.
            
         
               (16)
            
            
               Komisija SEC ima, kar zadeva učinkovito izvrševanje, široko pristojnost za preiskovanje dejanskih ali morebitnih kršitev zveznih zakonov o vrednostnih papirjih, vključno z zakonom o borzi in pravilih po tem zakonu. V skladu s svojimi nadzornimi pooblastili lahko od reguliranih subjektov pridobi evidence. Poleg tega lahko v skladu s svojo pristojnostjo za izdajo sodnih pozivov katero koli osebo ali subjekt kjer koli v ZDA prisili k predložitvi dokumentov ali pričanju. Komisija SEC ima pristojnost za sprejem izvršilnih ukrepov, tako da pri zveznem okrožnem sodišču vloži civilno tožbo ali pred upravnim sodnikom SEC začne upravni postopek zaradi kršitev zveznih zakonov o vrednostnih papirjih, vključno s trgovanjem z notranjimi informacijami in tržno manipulacijo. V civilnih tožbah lahko komisija SEC zahteva povrnitev nezakonito pridobljenega dobička, obresti za obdobje do izdaje sodbe, civilne denarne kazni, prepovedi, odredbo, ki osebi prepoveduje, da bi bila zaposlena kot uradnik ali direktor javne družbe ali da bi sodelovala pri ponujanju visoko špekulativnih delnic, ter druge dodatne ukrepe (kot je upoštevanje dobičkov toženca). Pri upravnih ukrepih lahko sankcije vključujejo graje, omejitve dejavnosti, civilne kazni poleg plačila nezakonito pridobljenega dobička ali prepovedi v zvezi s posamezniki ali preklic registracije subjekta. Komisija SEC ima pooblastila, da zaradi opustitve ukrepanja ali neustreznega opravljanja zahtevanih nalog izvede izvršilni ukrep proti SRO (npr. NBVP ali organu FINRA).
            
         
               (17)
            
            
               Prav tako ima pooblastila, da zaradi kršitev zveznih zakonov ZDA o vrednostnih papirjih preiskuje ter sprejme disciplinske ali druge izvršilne ukrepe proti AST. Pooblaščena je tudi, da svoje izvršilne ukrepe usklajuje z ustreznimi domačimi in mednarodnimi organi. Kadar koli med preiskavo lahko zadevo na primer predloži Ministrstvu za pravosodje ZDA za kazenski pregon ali drugemu kazenskemu ali regulativnemu organu, pristojnemu za ukrepanje. Poleg tega je pooblaščena, da si z ustreznimi domačimi in mednarodnimi organi izmenjuje nejavne informacije, ki jih ima.
            
         
               (18)
            
            
               Zato je mogoče sklepati, da morajo NBVP in AST, registrirani pri komisiji SEC ZDA, imeti dovoljenje ter so podvrženi učinkovitemu in stalnemu nadzoru ter izvrševanju.
            
         
               (19)
            
            
               V skladu z drugim pogojem morajo imeti mesta trgovanja v tretjih državah jasna in pregledna pravila glede sprejema vrednostnih papirjev v trgovanje, tako da se lahko s temi vrednostnimi papirji trguje na pošten, pravilen in učinkovit način in so prosto prenosljivi.
            
         
               (20)
            
            
               Vrednostne papirje, ki kotirajo na NBVP v ZDA, mora izdajatelj v skladu z oddelkom 12(a) zakona o borzi registrirati na NBVP. Pri registraciji vrednostnega papirja mora izdajatelj vložiti zahtevek na borzi, na kateri bodo kotirali njegovi vrednostni papirji; izjave o registraciji mora vložiti tudi pri komisiji SEC. Komisija SEC bo prejela potrdilo borznega organa, ko bo NBVP vrednostni papir odobrila za kotiranje na borzi in registracijo. Vsi vrednostni papirji, s katerimi se trguje na NBVP, in vrednostni papirji, ki so uvrščeni v trgovanje v AST, morajo izpolnjevati standarde za kotiranje na borzi iz pravil glede kotiranja na borzi, ki jih je treba predložiti komisiji SEC v skladu z oddelkom 19(b) zakona o borzi in pravilom 19b-4. Za javno trgovanje z vrednostnimi papirji, ki ne kotirajo na borzi, v AST veljajo pravila o razkritju komisije SEC in drugi standardi za vrednostne papirje, s katerimi se javno trguje. Izdajatelji morajo zaradi pravil komisije SEC in standardov za kotiranje na borzi pravočasno razkriti informacije, ki bi bile za vlagatelje bistvene ali bi verjetno bistveno vplivale na ceno vrednostnih papirjev izdajateljev. V skladu z oddelkom 10A(m) in pravilom 10A-3 po tem zakonu mora vsaka NBVP tudi prepovedati kotiranje na borzi za vse vrednostne papirje tistih izdajateljev, ki ne izpolnjujejo zahtev revizijskega odbora, določenih v zakonu in pravilu. Zakon o vrednostnih papirjih vsebuje zahtevo, da morajo vlagatelji prejeti finančne in druge pomembne informacije o vrednostnih papirjih, ponujenih v javno prodajo, in njihovih izdajateljih, ter prepoveduje preslepitev, napačno prikazovanje in druge goljufije pri prodaji vrednostnih papirjev. NBVP morajo imeti jasna in pregledna pravila glede sprejema vrednostnih papirjev v trgovanje. Vrednostni papirji morajo biti prosto prenosljivi in izpolnjevati določena merila glede prodaje vrednostnih papirjev javnosti ter razširjanja informacij o vrednostnem papirju in izdajatelju, ki so potrebne za vrednotenje vrednostnega papirja. NBVP ne more registrirati vrednostnih papirjev, za katere informacije o vrednostnih papirjih in izdajatelju niso javno dostopne. Pooblastila komisije SEC, da v določenih okoliščinah začasno ustavi trgovanje in izda izredne odredbe, zagotavljajo pravilno trgovanje z vrednostnimi papirji na NBVP in v AST. Če je v javnem interesu in je to potrebno zaradi zaščite vlagateljev, lahko komisija SEC v skladu z oddelkom 12(k)(1)(A) zakona o borzi po hitrem postopku izda odredbo, da začasno ustavi vse trgovanje z določenim vrednostnim papirjem.
            
         
               (21)
            
            
               Regulativni okvir ZDA vsebuje zahteve, v skladu s katerimi je treba udeležencem na trgu zagotoviti informacije pred trgovanjem. Zakoni in pravila o vrednostnih papirjih ter pravila o SRO vsebujejo zahteve, da je treba o najboljših ponudbah, najboljšem povpraševanju in velikosti ponudbe za kateri koli vrednostni papir na NBVP ali v AST, katerega obseg trgovanja znaša 5 % ali več dane delnice NMS, poročati v realnem času in objavljati naročila katere koli osebe. Prag v višini 5 % temelji na pravilu 301(b)(3) in (b)(5) ter se izračuna z uporabo obsega delnic, ki se poroča v sisteme stalnih informacij v ZDA. Komisija SEC je pristojna, da prouči, ali so AST skladni z zveznimi zakoni o vrednostnih papirjih in s predpisom o AST, vključno s tem, ali je AST presegel ta 5-odstotni prag in je po potrebi skladen z zahtevo iz pravila 301(b)(3) predpisa o AST. Vsak NBVP mora v skladu s pravilom 602 komisije SEC zbirati, obdelovati in dajati prodajalcem na razpolago najboljše ponudbe, najboljše povpraševanje in združene velikosti ponudbe za vsak predmetni vrednostni papir. Informacije morajo biti splošno dostopne javnosti pod poštenimi, razumnimi in nediskriminatornimi pogoji. NBVP morajo v javnem interesu in po potrebi zaradi zaščite vlagateljev ter vzdrževanja poštenih in urejenih trgov v skladu z oddelkom 11A(a)(1)(C) zakona o borzi in pravil po tem zakonu zagotavljati, da so borznim posrednikom, borznim trgovcem in vlagateljem na voljo informacije glede ponudb za vrednostne papirje in poslov z njimi. Regulativni okvir ZDA vsebuje tudi zahteve, da je treba udeležencem na trgu pravočasno zagotavljati informacije po trgovanju, vključno s ceno, obsegom in časom poslov. V skladu s pravilom 601(a) po predpisu o NMS morajo borze in organ FINRA načrte za poročanje o poslih predložiti v odobritev komisiji SEC. O poslih na borzah in v AST je treba v skladu s pravili komisije SEC in SRO poročati v realnem času. Borzni posredniki, vključno z AST, morajo informacije o poslih poslati organu FINRA, ki zagotovi njihovo razširjanje.
            
         
               (22)
            
            
               Zato je mogoče sklepati, da imajo NBVP in AST, registrirani pri komisiji SEC ZDA, jasna in pregledna pravila glede sprejema vrednostnih papirjev v trgovanje, da se lahko s takimi vrednostnimi papirji trguje na pošten, pravilen in učinkovit način ter so prosto prenosljivi.
            
         
               (23)
            
            
               V skladu s tretjim pogojem je treba od izdajateljev vrednostnih papirjev redno in nenehno zahtevati informacije, s čimer se zagotavlja visoka raven varstva vlagateljev.
            
         
               (24)
            
            
               Izdajatelji, katerih vrednostni papirji so sprejeti v trgovanje na NBVP v ZDA, morajo objavljati letna in vmesna računovodska poročila. Za izdajatelje in družbe, ki kotirajo na borzi, katerih delnice so uvrščene v trgovanje, veljajo tudi obveznosti poročanja v skladu z oddelkom 13(a) ali 15(d) zakona o borzi. Z vrednostnimi papirji, sprejetimi v trgovanje na NBVP v ZDA, se lahko trguje tudi na drugem NBVP ali v AST. Obveznost poročanja, ki velja za tako poročanje izdajateljev, velja ne glede na mesto, kjer poteka posamezno trgovanje. Če se informacije o izdajateljih vrednostnih papirjev razkrivajo celovito in pravočasno, lahko vlagatelji ocenijo učinkovitost poslovanja izdajateljev in se jim z rednim dotokom informacij zagotavlja ustrezna preglednost.
            
         
               (25)
            
            
               Zato je mogoče sklepati, da se od izdajateljev, katerih vrednostni papirji so sprejeti v trgovanje na NBVP in v AST, redno in nenehno zahtevajo informacije, s čimer se zagotavlja visoka raven varstva vlagateljev.
            
         
               (26)
            
            
               V skladu s četrtim pogojem mora pravni in nadzorni okvir tretje države zagotavljati preglednost in celovitost trga s preprečevanjem zlorabe trga v obliki trgovanja z notranjimi informacijami in tržne manipulacije.
            
         
               (27)
            
            
               Z zveznimi zakoni ZDA o vrednostnih papirjih je vzpostavljen celovit regulativni okvir za zagotavljanje celovitosti trga ter preprečevanje trgovanja z notranjimi informacijami in tržno manipulacijo. Ta okvir prepoveduje ravnanje, ki bi lahko ogrožalo pravilno delovanje trgov, kot so tržne manipulacije in sporočanje napačnih ali zavajajočih informacij (vključno z oddelki 9(a), 10(b), 14(e), 15(c) zakona o borzi in pravila 10b-5 po tem zakonu), ter komisijo SEC pooblašča, da zoper tako ravnanje sprejme izvršilne ukrepe. Zvezni zakoni o vrednostnih papirjih prepovedujejo tudi trgovanje z notranjimi informacijami (npr. oddelek 17(a) zakona o vrednostnih papirjih, oddelek 10(b) zakona o borzi in pravilo 10b-5 po tem zakonu). Komisija SEC lahko proti osebi zaradi kupovanja ali prodajanja vrednostnih papirjev na podlagi materialnih, nejavnih informacij, ki jih pridobi ali uporabi v nasprotju s fiduciarno obveznostjo ali obveznostjo zaupanja, ali sporočanja takih informacij v nasprotju z obveznostjo sprejme izvršilni ukrep (oddelek 17(a) zakona o vrednostnih papirjih ter oddelek 10(b) in pravilo 10b-5 zakona o borzi).
            
         
               (28)
            
            
               Zato je mogoče sklepati, da pravni in nadzorni okvir ZDA zagotavlja preglednost in celovitost trga s preprečevanjem zlorabe trga v obliki trgovanja z notranjimi informacijami in tržne manipulacije.
            
         
               (29)
            
            
               Nadalje je mogoče sklepati, da je pravni in nadzorni okvir, ki ureja NBVP in AST, registrirane pri komisiji SEC, skladen s štirimi navedenimi pogoji za pravne in nadzorne ureditve ter ga je treba torej obravnavati tako, kot da zagotavlja sistem, enakovreden zahtevam za mesta trgovanja iz Direktive 2014/65/EU, Uredbe (EU) št. 600/2014, Uredbe (EU) št. 596/2014 in Direktive 2004/109/ES.
            
         
               (30)
            
            
               Ta sklep temelji na pravnem in nadzornem okviru, ki ureja NBVP in AST, registrirane pri komisiji SEC, v okviru katerih se po ločenem sprejemu v trgovanje na NBVP tudi trguje z delnicami, ki so uvrščene v trgovanje v EU. Ta sklep zato ne zajema AST, v katerih se trguje z delnicami, ki so uvrščene v trgovanje v EU, za katere ni bil pridobljen tak ločen sprejem v trgovanje.
            
         
               (31)
            
            
               Sklep bo dopolnjen tudi z dogovori o sodelovanju, da se zagotovita učinkovita izmenjava informacij in usklajevanje nadzornih dejavnosti med pristojnimi nacionalnimi organi in komisijo SEC.
            
         
               (32)
            
            
               Ta sklep temelji na pravno zavezujočih zahtevah za NBVP in AST, ki veljajo v ZDA ob sprejetju tega sklepa. Komisija bi morala še naprej redno spremljati razvoj pravnih in nadzornih ureditev za ta mesta trgovanja, razvoj trga, učinkovitost nadzornega sodelovanja v zvezi s spremljanjem in izvrševanjem ter izpolnjevanje pogojev, na podlagi katerih je sprejet ta sklep.
            
         
               (33)
            
            
               V ta namen bi morala Komisija izvajati redne preglede pravnih in nadzornih ureditev, ki se uporabljajo za NBVP in AST v ZDA. To ne posega v možnost Komisije, da kadar koli izvede poseben pregled, če mora zaradi razvoja dogodkov ponovno oceniti, ali še obstaja enakovrednost, ugotovljena s tem sklepom, pri čemer upošteva zlasti izkušnje glede izvrševanja poslov v AST, pridobljene v prvem letu po začetku veljavnosti tega sklepa. Morebitna ponovna ocena bi lahko privedla do razveljavitve tega sklepa.
            
         
               (34)
            
            
               Ta sklep mora začeti veljati dan po objavi v Uradnem listu Evropske unije, saj se Uredba (EU) št. 600/2014 in Direktiva 2014/65/EU uporabljata od 3. januarja 2018.
            
         
               (35)
            
            
               Ukrepi iz tega sklepa so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   Za namene člena 23(1) Uredbe (EU) št. 600/2014 se šteje, da je pravni in nadzorni okvir Združenih držav Amerike, ki se uporablja za nacionalne borze vrednostnih papirjev in alternativne sisteme trgovanja, registrirane pri komisiji za trg vrednostnih papirjev in navedene v Prilogi k temu sklepu, enakovreden zahtevam za regulirane trge v skladu z Direktivo 2014/65/EU, ki izhajajo iz Uredbe (EU) št. 596/2014, naslova III Direktive 2014/65/EU, naslova II Uredbe (EU) št. 600/2014 in Direktive 2004/109/ES, ter podvržen učinkovitemu nadzoru in izvrševanju.
   Člen 2
   Ta sklep začne veljati dan po objavi v Uradnem listu Evropske unije.
   
      V Bruslju, 13. decembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 173, 12.6.2014, str. 349.
   
      (2)  Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).
   
      (3)  Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).
   
      (4)  Direktiva 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES (UL L 390, 31.12.2004, str. 38).
   
      PRILOGA
      Nacionalne borze vrednostnih papirjev, ki so registrirane pri komisiji ZDA za trg vrednostnih papirjev in se štejejo za enakovredne reguliranim trgom v skladu z Direktivo 2014/65/EU:
      
                  (a)
               
               
                  BOX Options Exchange LLC;
               
            
                  (b)
               
               
                  Cboe BYX Exchange, Inc. (prej Bats BYX Exchange, Inc.; BATS Y-Exchange, Inc.);
               
            
                  (c)
               
               
                  Cboe BZX Exchange, Inc. (prej Bats BZX Exchange, Inc.; BATS Exchange, Inc.);
               
            
                  (d)
               
               
                  Cboe C2 Exchange, Inc.;
               
            
                  (e)
               
               
                  Cboe EDGA Exchange, Inc. (prej Bats EDGA Exchange, Inc.; EDGA Exchange, Inc.);
               
            
                  (f)
               
               
                  Cboe EDGX Exchange, Inc. (prej Bats EDGX Exchange, Inc.; EDGX Exchange, Inc.);
               
            
                  (g)
               
               
                  Cboe Exchange, Inc.;
               
            
                  (h)
               
               
                  Chicago Stock Exchange, Inc.;
               
            
                  (i)
               
               
                  The Investors Exchange LLC;
               
            
                  (j)
               
               
                  Miami International Securities Exchange;
               
            
                  (k)
               
               
                  MIAX PEARL, LLC;
               
            
                  (l)
               
               
                  Nasdaq BX, Inc. (prej NASDAQ OMX BX, Inc.; Boston Stock Exchange);
               
            
                  (m)
               
               
                  Nasdaq GEMX, LLC (prej ISE Gemini);
               
            
                  (n)
               
               
                  Nasdaq ISE, LLC (prej International Securities Exchange, LLC);
               
            
                  (o)
               
               
                  Nasdaq MRX, LLC (prej ISE Mercury);
               
            
                  (p)
               
               
                  Nasdaq PHLX LLC (prej NASDAQ OMX PHLX, LLC; Philadelphia Stock Exchange);
               
            
                  (q)
               
               
                  The Nasdaq Stock Market;
               
            
                  (r)
               
               
                  New York Stock Exchange LLC;
               
            
                  (s)
               
               
                  NYSE Arca, Inc.;
               
            
                  (t)
               
               
                  NYSE MKT LLC (prej NYSE AMEX in American Stock Exchange);
               
            
                  (u)
               
               
                  NYSE National, Inc. (prej National Stock Exchange, Inc.).
               
            Alternativni sistemi trgovanja, ki so registrirani pri komisiji ZDA za trg vrednostnih papirjev in se štejejo za enakovredne reguliranim trgom v skladu z Direktivo 2014/65/EU:
      
                  (a)
               
               
                  Aqua Securities L.P.;
               
            
                  (b)
               
               
                  ATS-1;
               
            
                  (c)
               
               
                  ATS-4;
               
            
                  (d)
               
               
                  ATS-6;
               
            
                  (e)
               
               
                  Barclays ATS;
               
            
                  (f)
               
               
                  Barclays DirectEx;
               
            
                  (g)
               
               
                  BIDS Trading, L.P.;
               
            
                  (h)
               
               
                  CIOI;
               
            
                  (i)
               
               
                  CitiBLOC;
               
            
                  (j)
               
               
                  CITICROSS;
               
            
                  (k)
               
               
                  CODA Markets, Inc;
               
            
                  (l)
               
               
                  Credit Suisse Securities (USA) LLC;
               
            
                  (m)
               
               
                  Deutsche Bank Securities, Inc;
               
            
                  (n)
               
               
                  eBX LLC;
               
            
                  (o)
               
               
                  Instinct X;
               
            
                  (p)
               
               
                  Instinet Continuous Block Crossing System (CBX);
               
            
                  (q)
               
               
                  Instinet, LLC (Instinet Crossing, Instinet BLX);
               
            
                  (r)
               
               
                  Instinet, LLC (BlockCross);
               
            
                  (s)
               
               
                  JPB-X;
               
            
                  (t)
               
               
                  J.P. Morgan ATS („JPM-X“);
               
            
                  (u)
               
               
                  JSVC LLC;
               
            
                  (v)
               
               
                  LiquidNet H2O ATS;
               
            
                  (w)
               
               
                  Liquidnet Negotiation ATS;
               
            
                  (x)
               
               
                  Luminex Trading & Analytics LLC;
               
            
                  (y)
               
               
                  National Financial Services, LLC;
               
            
                  (z)
               
               
                  POSIT;
               
            
                  (aa)
               
               
                  SIGMA X2;
               
            
                  (bb)
               
               
                  Spot Quote LLC;
               
            
                  (cc)
               
               
                  Spread Zero LLC;
               
            
                  (dd)
               
               
                  UBS ATS;
               
            
                  (ee)
               
               
                  Ustocktrade;
               
            
                  (ff)
               
               
                  Virtu MatchIt;
               
            
                  (gg)
               
               
                  XE.